b'\n_START_ARTICLE_\nSuomalainen kansanparannus\n_START_PARAGRAPH_\nSuomalainen kansanparannus perustuu pitk\xc3\xa4lti k\xc3\xa4sityksiin henkiolennoista ja taioista ja niiden vaikutuksesta ihmiseen, sek\xc3\xa4 k\xc3\xa4yt\xc3\xa4nn\xc3\xb6n hoitotoimissa erilaisiin hoitaviin paikkoihin kuten saunaan sek\xc3\xa4 hoitaviin aineisiin ja esineisiin kuten yrtteihin ja taikaesineisiin._NEWLINE_Parantaja eli parantamiseen erikoistunut henkil\xc3\xb6 oli usein koko yhteis\xc3\xb6n arvostama tiet\xc3\xa4j\xc3\xa4, joka osasi paljon muutakin. Joillakin taas oli verenseisauttajan kyky._NEWLINE_Tautien syyksi katsottiin usein paha henkiolento tai vihamielinen noita. Ihmist\xc3\xa4 vahingoittivat esimerkiksi henkiolentojen v\xc3\xa4ki vihastuessaan, vihamielisten ihmisten ampumat noidannuolet ja kateet eli kateelliset ihmiset taikoineen. Sy\xc3\xb6p\xc3\xa4 oli mato, k\xc3\xa4\xc3\xa4rme tai muu olio, joka tunkeutui ihmiseen, ja s\xc3\xb6i t\xc3\xa4t\xc3\xa4 sis\xc3\xa4lt\xc3\xa4p\xc3\xa4in. Riisi on tarkoittanut erilaisia kalvavia ja riuduttavia pitk\xc3\xa4aikaisia sairauksia._NEWLINE_Asioille oli luonnollinen paikkansa, johon ne kuuluivat. Monet terveydelliset ja muutkin ongelmat johtuivat siit\xc3\xa4, ett\xc3\xa4 asioita oli v\xc3\xa4\xc3\xa4riss\xc3\xa4 paikoissa, ja maailman j\xc3\xa4rjestys ja tasapaino oli j\xc3\xa4rkkynyt. Usein sairaus tai sairauden aiheuttanut henkiolento pyrittiin palauttamaan sinne, mist\xc3\xa4 se oli tullutkin, tai jos jotain puuttui ihmisest\xc3\xa4, se pyrittiin palauttamaan ihmiseen. Esimerkiksi veden luona tarttunut sairaus johtui ihmiseen tarttuneesta veden v\xc3\xa4est\xc3\xa4, joka piti palauttaa veteen._NEWLINE_Monia vaivoja hoidettiin loitsuin. Loitsuilla usein k\xc3\xa4skettiin tai pyydettiin henkiolentoja siirtym\xc3\xa4\xc3\xa4n luonnolliselle paikalleen. Loitsuilla my\xc3\xb6s pyydettiin parantamaan kykenevi\xc3\xa4 henkiolentoja puuttumaan asioihin._NEWLINE_Ihmisen sielu tai jokin sielun osa, kuten itse saattoi l\xc3\xa4hte\xc3\xa4 omille teilleen, jolloin seurasi vakava sairaus tai masennus, itsett\xc3\xb6myys. T\xc3\xa4ll\xc3\xb6in sielu tai sen osa oli palautettava ihmiseen._NEWLINE_K\xc3\xa4yt\xc3\xa4nn\xc3\xb6n hoito tapahtui usein saunassa. Saunassa asui tulen v\xc3\xa4ke\xc3\xa4, henkiolentoja, jotka karkottivat muut, vihamieliset henkiolennot pois. Terva oli monik\xc3\xa4ytt\xc3\xb6inen aine, jota k\xc3\xa4ytettiin muun muassa vammojen, t\xc3\xa4iden ja iho-oireiden hoitoon.\n_START_SECTION_\nKansanparannuksen hiipuminen\n_START_PARAGRAPH_\nNykyisin kansanparannuksen perinne on l\xc3\xa4hes t\xc3\xa4ysin katkennut. Viel\xc3\xa4 1800-luvulla siihen jouduttiin kuitenkin turvautumaan usein, sill\xc3\xa4 l\xc3\xa4\xc3\xa4k\xc3\xa4reit\xc3\xa4 oli v\xc3\xa4h\xc3\xa4n ja l\xc3\xa4\xc3\xa4ketiede kehittym\xc3\xa4t\xc3\xb6nt\xc3\xa4. Usein saattoi jopa olla parempi tulla loitsituksi tai saunotetuksi, kuin joutua 1800-luvun l\xc3\xa4\xc3\xa4ketieteen armoille. Suomalaisen kansanparannuksen viimeisi\xc3\xa4 vaiheita kuvaa sananlasku: \xe2\x80\x9dJos ei viina, terva eik\xc3\xa4 sauna auta niin silloin perii hauta\xe2\x80\x9d T\xc3\xa4ss\xc3\xa4 vaiheessa oltiin jo luopumassa yliluonnollisista selityksist\xc3\xa4, ja turvauduttiin toimiviksi koettuihin keinoihin l\xc3\xa4\xc3\xa4k\xc3\xa4rin hoitojen korvikkeena tai lis\xc3\xa4ksi.'